Odločba Komisije

z dne 25. februarja 2003

o spremembi Odločbe 98/83/ES o priznanju določenih tretjih držav in določenih območij tretjih držav, kot neokuženih z vrstami Xanthomonas campestris (vsi sevi, patogeni za rod Citrus), Cercospora angolensis Carv. et Mendes in Guignardia citricarpa Kiely (vsi sevi, patogeni za rod Citrus)

(notificirano pod dokumentarno številko K(2003) 600)

(2003/129/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 2000/29/ES z dne 8. maja 2000 o varstvenih ukrepih za preprečevanje vnosa organizmov, škodljivih za rastline in rastlinske proizvode, v Skupnost in njihovega širjenja v Skupnosti [1], kot je bila nazadnje spremenjena z Direktivo 2002/89/ES [2], ter zlasti točke 16.2 Dela A Priloge IV k Direktivi,

ob upoštevanju naslednjega:

(1) Točka 16.2 Dela A Priloge IV k Direktivi 2000/29/ES predpisuje posebne določbe v zvezi z uvozom plodov Citrus L., Fortunella Swingle, Poncirus Raf., in njihovih hibridov s poreklom v tretjih državah, za katere je znano, da se v njih pojavlja Xanthomonas campestris (vsi sevi, patogeni za citruse) (v nadaljevanju Xanthomonas campestris) v Skupnost.

(2) Odločba Komisije 98/83/ES z dne 8. januarja 1998 o priznanju določenih tretjih držav in določenih območij tretjih držav kot neokuženih z vrstami Xanthomonas campestris (vsi sevi, patogeni za rod Citrus), Cercospora angolensis Carv. et Mendes in Guignardia citricarpa Kiely (vsi sevi, patogeni za rod Citrus) [3], kot je bila nazadnje spremenjena z Odločbo 2001/440/ES [4], zagotavlja, da se določena območja tretjih držav priznajo kot območja brez Xanthomonas campestris.

(3) Odločba 98/83/ES priznava določene države Argentine kot države brez Xanthomonas campestris. Na osnovi informacij, ki jih je predložila Argentina, pa številnih od teh držav ni mogoče več priznati kot države brez tega škodljivega organizma.

(4) Na osnovi informacij, ki so jih predale Združene države Amerike, je videti, da so bili odkriti novi napadi Xanthomonas campestris v različnih okrožjih na Floridi. Zato Floride ni mogoče več priznavati kot države brez tega škodljivega organizma.

(5) Treba je pripraviti posebno ureditev za citruse v tranzitu, za katere je bila izdana uradna izjava, predpisana v točki 16.2. Oddelka 1 Dela A Priloge IV k Direktivi 2000/29/ES, pred datumom obvestila o tej odločbi pristojnim organom v Argentini in Združenih državah Amerike.

(6) Skladno s tem je treba spremeniti Odločbo 98/83/ES.

(7) Ukrepi, predvideni v tej odločbi, so v skladu z mnenjem Stalnega odbora za zdravstveno varstvo rastlin –

SPREJELA NASLEDNJO ODLOČBO:

Člen 1

V Odločbi 98/83/ES se člen 2 spremeni:

(a) prva alinea se izbriše;

(b) četrta alinea se nadomesti z:

"— v Združenih državah Amerike: Arizona, Kalifornija, Guam, Havaji, Louisiana, Severno Mariansko otočje, Portoriko, Ameriška Samoa, Teksas in Ameriško Deviško otočje,".

Člen 2

Ta odločba ne velja za citruse, za katere je bila izdana uradna izjava, določena s točko 16.2 Oddelka 1 Dela A Priloge IV k Direktivi 2000/29/ES, in ki so bili izvoženi, preden je Komisija pristojne organe Argentine in Združenih držav Amerike obvestila o tej odločbi. Komisija države članice obvesti o datumu, ko so pristojni organi Argentine in Združenih držav Amerike obveščeni o tej odločbi.

Člen 3

Ta odločba je naslovljena na države članice.

V Bruslju, 25. februarja 2003

Za Komisijo

David Byrne

Član Komisije

[1] UL L 169, 10.7.2000, str. 1.

[2] UL L 355, 30.12.2002, str. 45.

[3] UL L 15, 21.1.1998, str. 41.

[4] UL L 155, 12.6.2001, str. 13.

--------------------------------------------------